Overgrepstiltalt etterlyst over hele landet – møtte ikke opp i retten
ARTIKKELEN ER OVER FIRE ÅR GAMMEL Politiadvokat og aktor Sturla Henriksbø fra Seksjon for volds- og seksualforbrytelser i Oslo politidistrikt bekrefter at en av de tiltalte, en 20 år gammel mann, ikke møtte til den første av fire rettsdager. – Flere politipatruljer har vært ute og lett etter ham, så langt uten hell. Han er nå etterlyst i hele Norge. Vi håper vi får tak i han i løpet kvelden, natten eller i morgen tidlig, sier Henriksbø til VG. Han forteller at retten i morgen må ta stilling til om saken skal kjøres uten den tiltalte eller ikke, ettersom de da skal begynne med deres forklaringer. – Det er vanskelige vurderinger knyttet til om saken skal fortsette som planlagt, eller om man i tillegg må gå en ny runde for den av de tiltalte som ikke møtte i dag. På den ene siden er det viktig at fornærmede unngår belastningen med en ny rettssak, men det er også et ønske om at saken skal bli tilstrekkelig opplyst, sier Henriksbø.Det er en spesiell sak som går i Oslo tingrett denne uken. Saken hadde blitt etterforsket i nesten to måneder før politiet pågrep guttegjengen i løpet av en hektisk uke i september. De ble da siktet for gruppevoldtekt av en jente tidlig i tenårene. Overgrepene skal ha skjedd på forskjellige steder, men de skal ha startet på et lokaltog retning Lillestrøm fra Oslo S. Alle nektet straffskyld. Da statsadvokat Cecilie Schløsser Møller tok ut tiltale mente hun imidlertid at bevisene ikke holdt til å dømme de tre for gruppevoldtekt, som har en strafferamme på 21 år. De ble i stedet tiltalt for seksuell omgang med barn under 16 år.Marijana Lozic representerer 20-åringen som i dag ikke møtte opp. – Jeg har ikke oppnådd kontakt med klienten min på flere måneder tross gjentatte forsøk, sier hun. Nå har hun begjært saken utsatt for hans del. – Vi får avvente rettens avgjørelse i morgen. Han har tidligere ikke erkjent straffskyld, og har muligens ytterligere informasjon å komme med, og jeg frykter saken ikke blir godt nok opplyst om han ikke får forklart seg, sier Lozic. – Det er en svært alvorlig sak og vi er fornøyd med at vi nå er i gang med hovedforhandlingen, og vi er derfor veldig opptatt av å gjøre alt vi kan slik at vi kan få en endelig dom, sier Henriksbø.Bistandsadvokat Gunhild Lærum forteller at rettssaken og den spesielle vendingen den har tatt er en påkjenning for den unge jenta som er fornærmet i saken. – Det er en enorm belastning for henne å være i det uvisse om hva som skjer med saken videre. Jeg håper på hennes vegne at den blir iretteført nå, for henne er dette veldig viktig. Lærum forteller at jenta følger saken i en tilstøtende rom. – Men selv om hun bare ser de tiltalte på skjerm, er det veldig belastende, og i dag måtte hun forlate lokalet etter en halv dag. Så for hennes del håper jeg inderlig hun slipper å gå gjennom dette på nytt, sier Lærum.
Etter at én av de tiltalte i begynnelsen av 20-årene ikke møtte opp i retten i dag, er det er uklart hva som skjer videre med den grove overgrepsrettssaken.